Predkladacia správa

Vláda SR svojím uznesením č. 1154/2001 k "Prioritným úlohám vlády SR vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001" (ďalej len Prioritné úlohy) uložila podpredsedníčke vlády SR pre európsku integráciu predkladať raz mesačne na rokovanie vlády SR Monitor plnenia prioritných úloh. 

Predkladaný materiál je deviatym monitorom plnenia Prioritných úloh vlády SR na rok 2002. a obsahuje:
I.	Splnené úlohy 
A.	splnené úlohy legislatívneho charakteru
B.	splnené úlohy nelegislatívneho charakteru
II.	Nesplnené úlohy 
A.	nesplnené úlohy legislatívneho charakteru
B.	legislatívne úlohy v omeškaní
C.	nesplnené nelegislatívneho charakteru

Ďalej predkladaný materiál obsahuje tabuľkovú prílohu, na základe ktorej sa Prioritné úlohy monitorujú a sú zoradené podľa negociačných kapitol. Každá úloha má stanovené termíny jednotlivých etáp legislatívneho procesu (pre každú etapu je stanovený príslušný týždeň kalendárneho roka). Osobitne sú vyčlenené splnené úlohy, ktorých monitorovanie je ukončené.

Dňa 11. decembra 2002 vláda SR schválila prioritné úlohy na rok 2003. "Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002" sa v súlade s uznesením vlády SR č. 1328/2002 budú rovnako ako v roku 2003 raz mesačne monitorovať. Prioritné úlohy na rok 2002 s termínmi realizácie v prvom štvrťroku 2002, prípadne úlohy v procese realizácie sa budú až do ich ukončenia monitorovať v prílohe k monitoru nových prioritných úloh na rok 2003.

Vzhľadom na informatívny charakter predkladaného materiálu, v súlade so Smernicou na prípravu a predkladanie materiálov na rokovanie vlády Slovenskej republiky schválenou uznesením vlády SR č. 512/2001, nebol Monitor plnenia Prioritných úloh vlády SR predložený na medzirezortné pripomienkové konanie.

Súhrnný prehľad o plnení Prioritných úloh k 31. 1. 2003
	Legislatívne úlohy	Nelegislatívne úlohy	
	Počet	%	Počet	%	
Splnené	62	95,4	108	93,9	
Nesplnené	3	4,6	7	6,1	
Plánované k 31.1.2003	65	100,0	115	100,0	

Pozn.
Tabuľka uvádza informáciu len o úlohách, ktoré mali byť splnené v súlade s prijatým harmonogramom (t. j. mali nadobudnúť platnosť, resp. účinnosť alebo sa mali realizovať) k monitorovaciemu termínu 31. 1. 2003. 

Celková súhrnná tabuľka plnenia Prioritných úloh
	Legislatívne úlohy	Nelegislatívne úlohy	
	Počet	%	Počet	%	
Splnené úlohy	62	75,6	108	81,2	
Zostávajúce úlohy	20	24,4	25	18,8	
Prioritné úlohy celkom	82	100,0	133	100,0	

Pozn.
Tabuľka zohľadňuje celkový počet úloh (vrátane úloh s termínom plnenia v priebehu roku 2003).